জোরকদমে চলছে সংস্কারের কাজ। নতুনভাবে সেজে উঠেছে কনফারেন্স রুম। আজ মহাকরণে গিয়ে সেই কাজ খতিয়ে দেখলেন মুখ্যসচিব বাসুদেব বন্দ্যোপাধ্যায়। বৈঠক করলেন পূর্ত দফতরের আধিকারিকদের সঙ্গে। তবে, সংস্কারের কাজ পুরো শেষ হতে এখনও ঢের দেরি।
 ওয়েব ডেস্ক:  জোরকদমে চলছে সংস্কারের কাজ। নতুনভাবে সেজে উঠেছে কনফারেন্স রুম। আজ মহাকরণে গিয়ে সেই কাজ খতিয়ে দেখলেন মুখ্যসচিব বাসুদেব বন্দ্যোপাধ্যায়। বৈঠক করলেন পূর্ত দফতরের আধিকারিকদের সঙ্গে। তবে, সংস্কারের কাজ পুরো শেষ হতে এখনও ঢের দেরি। অন্দরমহলের কাজ চলছে বছর দেড়েক। ঐতিহ্যের সঙ্গে গায়ে ধীরে ধীরে পড়ছে আধুনিকতার প্রলেপ। রং  চড়ছে রাইটার্স বিল্ডিংয়ের গায়ে।  মঙ্গলবার মহাকরণ সংস্কারের কাজ খতিয়ে দেখলেন মুখ্যসচিব বাসুদেব বন্দ্যোপাধ্যায়। ২০১৩-র শেষের দিকে মহাকরণ ছাড়েন মুখ্যমন্ত্রী। তার আগে শেষ বৈঠকটি সারেন কনফারেন্স রুম। ঐতিহ্য বিজরিত সেই কনফারেন্স রুমে সংস্কারের কাজ শেষ। মঙ্গলবার সেখানেই পূর্ত দফতরের আধিকারিক,অর্থসচিবদের নিয়ে বৈঠক সারলেন বাসুদেব বন্দ্যোপাধ্যায়। 
আড়াইশো বছরের পুরোনো বিল্ডিং। মহাকরণের প্রতিটি ইট-কাঠে জড়িয়ে ইতিহাস। মহাকরণ সংস্কার করতে গিয়ে মিলেছে ব্রিটিশ আমলের টাইলস ও কড়ি বরগা। ইতিহাসের পড়ুয়াদের জন্য অত্যন্ত গুরুত্বপূর্ণ এসব নিদর্শন মিউজিয়ামে রাখার কথা চিন্তাভাবনা চলছে।  কাজ চলছে জোরকদমে। কিন্তু, কবে পুরোপুরি রেডি হবে মহাকরণ? পূর্ত দফতর সূত্রে খবর পুরোপুরি ফিটফাট হয়ে কাজে ফিরতে এখনও ঢের দেরি লালবাড়ির। ততদিন রাজ্যপ্রশাসনের ভরকেন্দ্র থাকছে গঙ্গার ওপারেই।